Incendiu de vegetaţie în Vâlcea: Ard 9 hectare dintr-o pădure de foioase
Pompierii militari intervin, joi după-amiază, la un incendiu izbucnit într-o pădure de foioase din oraşul Brezoi (fondul forestier de la Drăgănești-Văratica), suprafaţa afectată fiind de aproximativ nouă hectare, au anunţat reprezentanţii Inspectoratului pentru Situaţii de Urgenţă (ISU) Vâlcea, transmite Agerpres.
Potrivit purtătorului de cuvânt al ISU Vâlcea, Sorin Albinaru, în zonă intervin peste 50 de persoane – forţe de la trei staţii de pompieri, plus personal din cadrul serviciului voluntar de pompieri din localitate şi de la două obşti din zonă, însă intervenţia este dificilă, fiind într-o zonă greu accesibilă, iar vântul bate cu putere.
"Intervenim cu efective suplimentate pentru localizarea şi lichidarea incendiului, care se manifestă în fondul forestier al Obştei Private Drăgăneşti – Văratica, pe raza localităţii Brezoi, sat Drăgăneşti. Intervenţia este îngreunată de terenul accidentat (zonă montană), vântul puternic şi suprafaţa foarte mare a fondului forestier. Intervin efective de la Staţia de Pompieri Brezoi, Detaşamentul de Pompieri Râmnicu Vâlcea, Secţia de Pompieri Govora, SVSU Brezoi, personal forestier de la Obştea Drăgăneşti şi Clăbucet", a transmis reprezentantul ISU Vâlcea.
Sursa citată a mai precizat că nu sunt victime şi deocamdată nu există pericolul ca flăcările să se extindă la anexe şi gospodării.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank